Skorocel indický

::*Skorocel indický môže tiež byť (ako je uvedené aj nižšie v článku) nesprávny názov druhu skorocel vajcovitý (lat. Plantago ovata), pozri [[skorocel vajcovitý]].*

**Skorocel indický** (lat. *Plantago indica*; iné názvy pozri nižšie) je druh rastliny z rodu skorocel (*Plantago*) z čeľade skorocelovité (Plantaginaceae). 

## Zaradenie v systéme
Dnes sa tento druh zaraďuje do rodu *Plantago* (po slovensky skorocel), ale staršie sa niekedy zaraďoval do samostatného rodu *Psyllium* (po slovensky:skorocelovec, staršie: chmelík).

V rámci rodu skorocel (*Plantago*) sa skorocel indický v závislosti od autora obyčajne zaraďuje niektorým z nasledujúcich spôsobov:
*do sekcie *Psyllium* z podrodu *[[Psyllium]]* (pričom podrod *Psyllium* je v užšom zmysle zhodný so sekciou *Psyllium*, alebo v širšom zmysle zahŕňa aj iné sekcie);
* priamo do podrodu *Psyllium*;
* do sekcie *Psyllium* z podrodu *[[Albicans]]*.
Niekedy sa druh *Plantago indica* považuje za súčasť agregátneho druhu *[[Plantago psyllium]]*, ktorý pozostáva najmä z druhov *[[Plantago afra]]*, *Plantago indica* (v jeho dnešnom vymedzení, t. j. vrátane *P. arenaria* a *P. ramosa*) a *[[Plantago radicata]]* (P. radicata je dnes obyčajne zahrnutý v druhu *[[Plantago subulata]]*).

## Názvy
### Latinské
Správny vedecký (latinský) názov rastliny je *Plantago indica*. V posledných desaťročiach 20. storočia (až do roku 2008) sa väčšinou ako latinský názov tejto rastliny uvádzal názov *Plantago arenaria*, pretože sa alternatívny tvar *Plantago indica* (ktorý má inak prioritu, pretože je starší) z určitého dôvodu mylne považoval za neplatný. Okrem toho niektorí autori v minulosti zaraďovali tento druh rastliny nie do rodu *Plantago* (po slovensky: skorocel), ale do rodu *Psyllium* (po slovensky: skorocelovec, staršie: chmelík); v takom prípade je správny názov rastliny *Psyllium indicum* alebo staršie *Psyllium arenarium*.

Prehľad najdôležitejších názvov druhu: 
* *Plantago indica* L. 1759 – toto je súčasný názov; v doslovnom preklade znamená: skorocel indický
* *Plantago arenaria* Waldst. et Kit. 1801 – v doslovnom preklade: skorocel piesočný
* *Plantago psyllium* [písané aj *Plantago psillium*] auct. (čiastočne už L. 1753) – Tento názov sčasti alebo alternatívne označuje druh dnes nazývaný *Plantago afra* (skorocel blškový).
* *Plantago scabra* Moench 1794 – v doslovnom preklade: skorocel drsný
* *Plantago ramosa* Asch. 1864 – v doslovnom preklade: skorocel rozvetvený
* *Psyllium indicum* (L. 1759) Mirb. 1805 (str. 334) [alebo nepresne *Psyllium indica*]
* *Psyllium arenarium* (Waldst. et Kit. 1801) Mirb. 1805 (str. 333) [alebo nepresne *Psyllium arenaria*]
* *Psyllium scabrum* (Moench 1794) Holub 1977
* *Psyllium ramosum* Gilib. 1782 [alebo nepresne *Psyllium ramosa*]

### Slovenské
Slovenské názvy druhu sú:
* **skorocel indický** (ako ekvivalent k názvu *Plantago indica*) – slovenským názvom skorocel indický však niektoré texty i niektorí predajcovia nesprávne (pod vplyvom anglických a nemeckých názvov) označujú druh *Plantago ovata* (=*Plantago ispaghul*), správne nazývaný skorocel vajcovitý  a mimo taxonómie či neformálne isabgol/ispaghula/indický skorocel/indické psyllium //psýlium/psylium/psyllium. Druh *Plantago ovata* nie je bezprostredne príbuzný s druhom *Plantago indica* a napriek niektorým vyššie uvedeným neformálnym názvom obsahujúcim varianty slova psyllium nepatrí dokonca ani do úzko poňatého podrodu *Psyllium* (patrí len do široko poňatého podrodu *Psyllium*), zatiaľ čo *Plantago indica* patrí priamo do úzko poňatého podrodu *Psyllium*.
* **skorocel piesočný** (ako ekvivalent k názvu *Plantago arenarium*) – vyskytuje sa aj nepresný variant *skorocel pieskový*.
* **skorocelovec piesočný** (ako ekvivalent k názvu *Psyllium arenarium*)
* staršie: *chmelík piesočný* (ako ekvivalent k názvu *Psyllium arenarium*)
* staršie: *skorocel vetvistý* či *skorocel vetevnatý* (ako ekvivalent k názvu *Plantago ramosa*).
Reuss 1853 uvádzal ako ekvivalent latinského *Plantago arenaria* názov *jitrocel chmelík* a ako ľudové názvy *chmelík* a *blešník*. Ako ekvivalent latinského názvu *Plantago psyllium*, ktorý často označuje skôr (alebo aj) druh dnes nazývaný skorocel blškový (*Plantago afra*), uvádzal Janda 1941 názov *skorocel blšník* a Bernolák 1825 názov *chmelík*.

## Výskyt
Ako pôvodný druh sa vyskytuje skoro v celej Európe okrem Britských ostrovov, severnej Škandinávie a severného Ruska (ale v Škandinávii a južnej Európe sa vyskytuje len ojedinele), ďalej na Urale a v priľahlej západnej Sibíri, v oblasti Kaukazu, v Malej Ázii (sčasti aj v Levante), v Kazachstane a občas aj juhozápadne od Kazachstanu až po Irán. V Afrike sa vyskytuje prakticky len v Egypte. Zavlečený sa vyskytuje aj na mnohých iných miestach, napr. na Britských ostrovoch, na Islande, v Pakistane, v častiach severnej Indie, v mnohých oblastiach Číny, v Kanade, USA a v Argentíne. Ako vidno, hoci je tento druh pomenovaný *Plantago indica* (skorocel indický), čiže je pomenovaný po Indii (ktorá historicky zahŕňala aj Pakistan), v tomto regióne sa vyskytuje len sekundárne a primárne sa vyskytuje v Európe.

Na Slovensku sa vyskytuje v nížinách južného Slovenska okrem Žitného ostrova a na rozhraní týchto nížin s Karpatmi; v Karpatoch sa vyskytuje len ojedinele.

Je to výrazne svetlomilný a mierne suchomilný druh. Rastie na piesku, násypoch, popri cestách, na pasienkoch, úhoroch, poliach a popri železničných tratiach, na vysychavých, pomerne výživných pôdach, nie vyššie než 400 m n. m.

## Opis
Skorocel indický je jednoročná bylina. Kvitne v júni až septembri.

Koreň je dlhý, kuželovitý.

Stonka je byľ, najčastejšie 1050 cm vysoká, vzpriamená alebo vystúpavá, nerozkonárená (čiže jednoduchá) alebo už od bázy (často až kríčkovito) rozkonárená, drsne ‭viac-menej odstávajúco chlpatá, v hornej časti žliazkatá. 

Listy sú zelené až sivasto zelené, najčastejšie 36 cm dlhé a 23,5 cm široké, tenké, protistojné, sediace, čiarkovité až čiarkovito kopijovité, celistvookrajové alebo len s ojedinelými krátkymi zubmi, páperisté a žliazkaté.

Klasy v pazuchách horných listov sú protistojné, dlho stopkaté, stopky sú priame. Klasy sú husté, početné ‭(drobné rastliny s jediným klasom), široko vajcovité až vajcovito elipsoidné.

Dolné dva listene sú okrúhlasto vajcovité, na vrchole s nasadeným hrotom, belavo srstnaté a žliazkaté, horné listene sú široko vajcovité až široko obrátené vajcovité. 

Plod je tobolka. Tobolka je hnedá, elipsoidná až vajcovitá, v dolnej polovici pukajúca. Sú v nej dve semená. Semená sú červenkasté alebo hnedé, lesklé, sú eliptické až úzko eliptické, miskovito preliačené.

## Galéria

20170621Plantago arenaria1.jpg
Plantago arenaria sl29.jpg
Plantago arenaria sl21.jpg
Plantago arenaria sl12.jpg
Plantago arenaria — Flora Batava — Volume v16.jpg


## Referencie

## Iné projekty

Kategória:Skorocelovité